'n Vrou met gesinsprobleme! - www.bybelkennis.co.za
The hallmark of logical inconsistency clings to all genuine pronouncements of faith – Emil Brunner
Die boek 1 Samuel begin met 'n vrou met moeilike gesinsprobleme en 'n desperate begeerte vir 'n kindjie. In die geskiedenis gebruik God dikwels vroue op 'n betekenisvolle manier. Vroue kan en behoort 'n belangrike rol in die uitbreiding van die koninkryk van God te speel.
God gee om vir diegene wat deur ander verag word
Hanna was kinderloos. Dan het die ander vrou haar baie gespot en verneder. Haar man verstaan ook nie mooi haar begeerte nie: Hanna, waarom huil jy? Waarom eet jy nie en waarom is jy hartseer? Is ek nie vir jou meer werd as tien seuns nie? Om haar nog verder te beledig vra Eli vir haar: Hoe lank wil jy dronk bly? Loop word eers nugter! Ander mense kan soms ongelooflik wreed en onsensitief wees. Mans verstaan nie dat probleme soms nie so maklik is om op te los en dat meer deernis nodig is nie. Ek dink nie Elkana, Hanna se man, was so onbehulpsaam as wat hy oorkom nie.
Dringende gebede lyk soms snaaks
Hanna word daarvan beskuldig dat sy dronk is – en dit nogal deur die priester. Hoekom? Sy was bitter hartseer en terwyl sy tot die Here gebid het, het sy onbedaarlik gehuil … Eli kon nie haar stem hoor nie en daarom het hy gedink sy is dronk. Maak nie saak of ons dink dit is snaaks nie, maar ons mag nooit iemand wat dringend bid veroordeel nie.
Desperate gebede trek God se aandag
Hanna moes desperaat gewees het as sy bereid was om haar seun aan God terug te gee: Wanneer die seun gespeen is, sal ek hom wegbring dat hy voor die Here verskyn en altyd daar bly. Is enige van ons so desperaat en dankbaar teenoor God soos Hanna was?